
A tesztisz-specifikus proteaszóma genetikai és molekuláris jellemzése Drosophila melanogasterben

Ismert, hogy a spermatogenezis késői stádiumaiban az irányított fehérjelebontás kulcsfontosságú az érett spermiumok létrejöttéhez. A tesztisz-specifikus proteaszóma összetétele, lokalizációja és az általa lebontott szubsztrátok viszont pontosan nem ismertek.
Célunk a tesztisz-specifikus proteaszómális fehérjelebontás jobb megértése a genetikailag jól jellemzett Drosophila melanogaster modellrendszer használatával.
A proteaszóma központi részében a katalitikus β5 alegységnek két tesztisz-specifikus paralógja van, a β5R1 és β5R2, melyek feladata, lokalizációja nem volt ismert. Kísérleteink során a CRISPR technológiát felhasználva a Prosβ5R2 gén kódoló régiójában deléciót indukáltunk és a létrehozott deléciós vonalat molekulárisan jellemeztük. A homozigóta Prosβ5R2Δ25 null mutánsok bár életképesek, de sterilnek, míg a homozigóta Prosβ5R1Δ26 mutánsok életképesnek és fertilisnek bizonyultak. A homozigóta Prosβ5R1Δ26, Prosβ5R2Δ25 kettős mutánsok fenotípusa megegyezett a Prosβ5R2Δ25 mutánséval, így megállapítottuk, hogy a Prosβ5R1 redundáns funkciót tölt be a spermatogenezisben. Megvizsgáltuk a homozigóta Prosβ5R2Δ25 mutáns tesztiszek részletes morfológiáját, az egyes fejlődési stádiumokat, illetve a sejtorganellumokat immunhisztokémiai módszerekkel. A spermatidák egyedivé válását szabályozó individualizációs komplex fő alkotórészének az aktin kúpoknak a kialakulása és vándorlása hibát szenved a Prosβ5R2Δ25 mutáns tesztiszekben. Megállapítottuk, hogy a Prosβ5R2Δ25 mutánsban a sejtmagok megnyúlása hibás, a lekerekedett magok sokszor jellegzetes kör morfológiát mutatnak. A Protamin-GFP riporter transzgént használva a hiszton-protamin átmenet megtörténtét detektáltuk a poszt-meiotikus sejtmagokban, így megállapítottuk, hogy a Prosβ5R2 gén terméke ehhez a folyamathoz nem esszenciális. Prosβ5R2-GFP riportergén segítségével megállapítottuk, hogy a Prosβ5R2 csak a poszt-meiotikus stádiumokban fejeződik ki, ahol a sejtmagban és az individualizációs komplexek körül mutat felhalmozódást. Munkám során a proteaszóma regulátor alegységének Rpn12R tagját is jellemeztük, amelynek mutánsa szintén hímsteril, érett spermiumokat nem tartalmaz a mutánsok szeminális vezikuluma. Bár a sejtmagok megnyúlása normálisan megtörténik, a spermatidák egyedivé válása az Rpn12R mutánsban is hibás.
Megállapítottuk, hogy a tesztisz-specifikus proteaszómák katalitikus és regulátor alegységei egyaránt szükségesek a fertilitáshoz, a poszt-meiotikus magmegnyúláshoz és a spermatidák egyedivé válásához.



